楊德彝立春日携詩遠訪次韻
作者：李石
朝代：宋

paragraphs: 鞭笞土牛子，鼓舞勾芒神。
初開一歲籥，已有五日陳。
胡爲松桂老，强逐桃李新。
自言草玄客，頗愛鄭子真。
雖云公卿貴，虛名竟成塵。
况我已三黜，素志無一伸。
遂去田舍畔，得與漁樵親。
奉母缺祿食，菜飽不敢嗔。
夫君亦人子，等是我輩人。
青鞋裹白足，烏帽遮長身。
襟期訪鄭老，酒伴尋南隣。
吾文天未拯，古道日以堙。
登壇要先歃，更約明年春。